Kommissionens forordning (EF) nr. 939/2001

af 14. maj 2001

om gennemførelsesbestemmelser til Rådets forordning (EF) nr. 104/2000 for så vidt angår ydelse af en fast støtte for visse fiskerivarer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter(1), særlig artikel 24, stk. 8, og

ud fra følgende betragtninger:

(1) I artikel 24 i forordning (EF) nr. 104/2000, der ophævede Rådets forordning (EØF) nr. 3759/92(2) med virkning fra den 1. januar 2001, er det fastsat, at der på visse betingelser kan ydes en fast støtte til de producentorganisationer, der fra markedet tilbagetager varer, som er anført i forordningens bilag IV.

(2) Med henblik på harmonisering og forenkling skal de procedurer, der anvendes i forbindelse med den faste støtte, være de samme som dem, der gælder for finansiel udligning og for prolongationsstøtte, som fastsat ved Kommissionens forordning (EF) nr. 2509/2000 af 15. november 2000 om gennemførelsesbestemmelser til Rådets forordning (EF) nr. 104/2000 for så vidt angår finansiel udligning for tilbagetagelse af visse fiskerivarer(3) og Kommissionens forordning (EF) nr. 2814/2000 af 21. december 2000 om gennemførelsesbestemmelser til Rådets forordning (EF) nr. 104/2000 for så vidt angår prolongationsstøtte for visse fiskerivarer(4). Betingelserne for ydelsen af den faste støtte bør derfor fastsættes på dette grundlag, og Kommissionens forordning (EØF) nr. 4176/88 af 28. december 1988 om gennemførelsesbestemmelser for ydelse af en fast støtte for visse fiskerivarer(5), senest ændret ved forordning (EF) nr. 3516/93(6), bør ophæves.

(3) Ifølge artikel 6, stk. 1, i Rådets forordning (EF) nr. 2406/96 af 26. november 1996 om fælles handelsnormer for visse fiskerivarer(7), senest ændret ved forordning (EF) nr. 2578/2000(8), er de varer, der er klassificeret i klasse B, udelukket fra adgang til finansiel støtte i forbindelse med intervention under den fælles markedsordning. I det omfang den faste støtte, der er omhandlet i artikel 24 i forordning (EF) nr. 104/2000, kun kan ydes for varer af kvalitet "Ekstra", "E" og "A", bør de støtteberettigede mængder udelukkende beregnes på grundlag af disse varekategorier.

(4) Det bør fastlægges, hvilke betingelser producentorganisationerne skal overholde i forbindelse ved ordningen for fast støtte.

(5) Den faste støtte kan først betales ved fangstårets udløb. Der bør dog åbnes mulighed for udbetaling af forskud mod sikkerhedsstillelse.

(6) Medlemsstaterne bør bemyndiges til at fastsætte den forudfastsatte værdi, der benyttes ved beregningen af den faste støtte, opdelt efter de tilbagetagne varers anvendelsesformål som omhandlet i Kommissionens forordning (EØF) nr. 1501/83 af 9. juni 1983 om afsætning af visse fiskerivarer, der har været genstand for markedsregulerende foranstaltninger(9), ændret ved forordning (EØF) nr. 1106/90(10).

(7) For at sikre varernes kvalitet og deres afsætning på markedet bør det fastsættes, hvilke minimumsbetingelser der skal opfyldes ved forarbejdning, og hvilke betingelser der skal gælde for oplagring og afsætning på markedet af forarbejdede varer.

(8) Støttemodtagerne skal føre et lagerregnskab (i kg) over de varer, der hver måned udbydes til salg, tilbagetages eller overføres, så kontrollen kan blive mere effektiv, og indgive disse oplysninger til medlemsstaten. For at sikre, at ordningen forvaltes korrekt, er det tilstrækkeligt at kræve, at der føres et lagerregnskab i minimumsoplagringsperioderne.

(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -

UDSTEDT FØLGENDE FORORDNING:

KAPITEL I

Almindelige betingelser

Artikel 1

Der kan ydes fast støtte til en producentorganisation på betingelse af, at den inden hvert fangstårs begyndelse meddeler medlemsstatens myndigheder en liste over varer, opdelt efter varekategori, samt den autonome tilbagetagelsespris, der er omhandlet i artikel 24, stk. 1, i forordning (EF) nr. 104/2000.

En producentorganisation kan for en eller flere varekategorier anvende en autonom tilbagetagelsespris, der overstiger det maksimumsniveau, der er omhandlet i artikel 24, stk. 1, litra a), i forordning (EF) nr. 104/2000. Den mister dog herved retten til den faste støtte for den eller de varekategorier, for hvilke maksimumsniveauet overskrides.

Artikel 2

Den faste støtte udbetales først til producentorganisationen, når den pågældende medlemsstats myndigheder har konstateret, at de mængder, for hvilke der anmodes om støtte, ikke overstiger det loft, der er anført i artikel 24, stk. 5, i forordning (EF) nr. 104/2000.

KAPITEL II

Betingelser for ydelse af den faste støtte, der er omhandlet i artikel 24, stk. 2, i forordning (EF) nr. 104/2000 (i det følgende benævnt "den faste godtgørelse")

Artikel 3

De betingelser, der er fastsat i artikel 1 til 4 og artikel 7 i forordning (EF) nr. 2509/2000, finder tilsvarende anvendelse ved ydelse af den faste godtgørelse.

Artikel 4

Medlemsstaterne fastsætter den forudfastsatte værdi, som benyttes ved beregningen af den faste godtgørelse og det dertil knyttede forskud, opdelt efter de tilbagetagne varers anvendelsesformål, som omhandlet i artikel 1, litra b), c) og d), i forordning (EØF) nr. 1501/83.

Den forudfastsatte værdi fastsættes ved fangstårets begyndelse på samme niveau for alle producentorganisationer, der er anerkendt af den pågældende medlemsstat, på grundlag af de gennemsnitlige indtægter, der i forbindelse med nævnte anvendelsesformål er opnået og konstateret i de pågældende medlemsstater i de sidste seks måneder inden fastsættelsen af denne værdi. Den ændres, hvis der konstateres betydelige og varige ændringer i indtægterne på markedet i den pågældende medlemsstat.

KAPITEL III

Betingelser for ydelse af den faste støtte, der er omhandlet i artikel 24, stk. 4, i forordning (EF) nr. 104/2000 (i det følgende benævnt "den faste præmie")

Artikel 5

1. Størrelsen af den faste præmie fastsættes inden hvert fangstårs begyndelse efter proceduren i artikel 38, stk. 2, i forordning (EF) nr. 104/2000. Støttebeløbet fastsættes pr. vægtenhed og gælder for nettovægten af hver af de varer, der er anført i bilag IV til forordning (EF) nr. 104/2000.

2. Beløbet for den faste præmie beregnes på grundlag af de faktiske tekniske omkostninger og de finansieringsomkostninger, der i det foregående fangstår er konstateret i Fællesskabet for de uomgængeligt nødvendige stabiliserings og oplagringsforanstaltninger for de pågældende varer.

3. Som tekniske omkostninger betragtes:

a) udgifter til energi

b) arbejdsløn i forbindelse med varers ind- og udlagring

c) udgifter til materialer til umiddelbar emballage

d) forarbejdningsomkostninger (ingredienser)

e) udgifter til transport fra landingssted til forarbejdningssted.

4. Finansieringsomkostningerne er for 2001 lig med et fast beløb på 10 EUR/t. Derefter justeres standardbeløbet årligt ved at anvende den rentesats, som årligt fastsættes i henhold til artikel 5 i Rådets forordning (EØF) nr. 1883/78(11).

5. Det beløb, der er fastsat for den faste præmie for det pågældende fangstår, gælder for varer, hvis indlagring indledes i det pågældende fangstår, uanset hvornår oplagringsperioden udløber.

Artikel 6

Artikel 3, stk. 1 og 2, og artikel 4 i forordning (EF) nr. 2814/2000 finder tilsvarende anvendelse ved ydelse af den faste præmie.

Artikel 7

Den faste præmie udbetales først til producentorganisationen, når den pågældende medlemsstats myndigheder har konstateret, at de mængder, for hvilke der anmodes om præmie, er blevet forarbejdet og oplagret eller konserveret og derefter igen er bragt på markedet i overensstemmelse med artikel 4 i forordning (EF) nr. 2814/2000.

KAPITEL IV

Afsluttende bestemmelser

Artikel 8

1. Anmodningen om udbetaling af den faste støtte indgives af den pågældende producentorganisation til medlemsstatens myndigheder inden for en frist på fire måneder fra udløbet af det pågældende fangstår. Den skal mindst indeholde de oplysninger, der er anført i bilaget.

2. Der kan hver måned på anmodning af producentorganisationen udbetales forskud for de tilbagetagne eller overførte mængder på betingelse af, at den stiller en sikkerhed mindst svarende til 105 % af forskudsbeløbet.

3. Forskuddets eller forskuddenes størrelse fastsættes på grundlag af det foreløbigt opgjorte forhold mellem de mængder, der er taget tilbage, og de mængder, der er udbudt til salg i den pågældende periode. Beregningen af beløbet justeres to måneder efter den pågældende måned på grundlag af de transaktioner, der faktisk er gennemført og oplyst i overensstemmelse med modellen i bilaget.

4. De nationale myndigheder udbetaler den faste støtte senest otte måneder efter udløbet af det pågældende fangstår. Hver medlemsstat giver de øvrige medlemsstater og Kommissionen meddelelse om navn og adresse på det organ, som er ansvarligt for udbetalingen af den faste støtte.

Artikel 9

1. Medlemsstaterne indfører en kontrolordning, så det sikres, at der er overensstemmelse mellem tallene i betalingsanmodningen og de mængder, som producentorganisationen faktisk har udbudt til salg og taget tilbage fra markedet.

2. Producentorganisationerne sørger for, at støttemodtagerne fører et lagerregnskab i overensstemmelse med modellen i bilaget.

3. Producentorganisationerne giver månedligt medlemsstaten meddelelse om datoen for varernes tilbagetagelse eller overførsel, samt om deres art og mængde.

Artikel 10

Medlemsstaterne giver Kommissionen meddelelse om de foranstaltninger, der er truffet i henhold til denne forordning, så snart de er vedtaget og under alle omstændigheder inden den 1. juli 2001. De giver inden den 1. juli 2001 Kommissionen meddelelse om de bestående foranstaltninger på det område, der er omfattet af artikel 9, stk. 1.

Artikel 11

Forordning (EØF) nr. 4176/88 ophæves.

Artikel 12

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. juni 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. maj 2001.

På Kommissionens vegne

Franz Fischler

Medlem af Kommissionen

(1) EFT L 17 af 21.1.2000, s. 22.

(2) EFT L 388 af 31.12.1992, s. 1.

(3) EFT L 289 af 16.11.2000, s. 11.

(4) EFT L 326 af 22.12.2000, s. 34.

(5) EFT L 367 af 31.12.1988, s. 63.

(6) EFT L 320 af 22.12.1993, s. 10.

(7) EFT L 334 af 23.12.1996, s. 1.

(8) EFT L 298 af 25.11.2000, s. 1.

(9) EFT L 152 af 10.6.1983, s. 22.

(10) EFT L 111 af 1.5.1990, s. 50.

(11) EFT L 216 af 5.8.1978, s. 1.

BILAG

>PIC FILE= "L_2001132DA.001302.EPS">